KOMMISSIONENS FORORDNING (EF) Nr. 1772/96 af 12. september 1996 om gennemførelsesbestemmelser til de særlige foranstaltninger for forsyning af de oversøiske franske departementer med læggekartofler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer (1), senest ændret ved forordning (EF) nr. 2598/95 (2), særlig artikel 2, stk. 6, og

ud fra følgende betragtninger:

Med henblik på anvendelsen af artikel 2 i forordning (EØF) nr. 3763/91 skal der udarbejdes en foreløbig opgørelse for forsyning af de oversøiske franske departementer med læggekartofler, og støtten for produkter hidrørende fra det øvrige EF skal fastsættes; støtten fastsættes under hensyn til omkostningerne ved forsyning fra verdensmarkedet og vilkårene som følge af de oversøiske franske departementers geografiske beliggenhed;

de fælles gennemførelsesbestemmelser for den særlige forsyningsordning for de franske oversøiske departementer vedrørende visse landbrugsprodukter blev fastlagt ved Kommissionens forordning (EØF) nr. 131/92 (3), senest ændret ved forordning (EF) nr. 1736/96 (4); der bør fastsættes supplerende bestemmelser, der er tilpasset gældende handelspraksis for læggekartofler, for så vidt angår støttelicensernes gyldighedsperiode og den sikkerhed, der skal garantere, at de erhvervsdrivende overholder forpligtelserne;

bestemmelserne i denne forordning bør få virkning straks, så licenserne kan udstedes så hurtigt som muligt;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frø -

UDSTEDT FØLGENDE FORORDNING:

Artikel 1

Med henblik på anvendelsen af artikel 2 i forordning (EØF) nr. 3763/91 fastsættes den mængde i den foreløbige forsyningsopgørelse for læggekartofler henhørende under KN-kode 1701 10 00, som fritages for importafgift ved indførsel til de oversøiske franske departementer, eller for hvilken der ydes EF-støtte for produkter fra resten af EF, til 750 tons for perioden 1. juli 1996 til 30. juni 1997. Denne mængde er fordelt som angivet i bilaget.

De franske myndigheder kan ændre denne fordeling inden for rammerne af den samlede fastsatte mængde. I så fald underretter de Kommissionen om denne ændring.

Artikel 2

Med henblik på anvendelsen af artikel 2, stk. 4, i forordning (EØF) nr. 3763/91 fastsættes støtten til forsyning af de oversøiske franske departementer med læggekartofler fra resten af EF til 4,830 ECU/100 kg for produkter til Guadeloupe og til 5,430 ECU/100 kg for produkter til Réunion i forbindelse med den foreløbige forsyningsopgørelse.

Artikel 3

Frankrig udpeger den kompetente myndighed for:

a) udstedelse af den fritagelseslicens, der er fastsat i artikel 2a, stk. 1, i forordning (EØF) nr. 131/92

b) udstedelse af den støttelicens, der er fastsat i artikel 3, stk. 1, i forordning (EØF) nr. 131/92

c) udbetaling af støtten til de erhvervsdrivende.

Artikel 4

1. Licensansøgninger indgives til myndighederne senest den femte arbejdsdag i hver måned. En licensansøgning tages kun i betragtning:

a) hvis den ikke overstiger den maksimumsmængde for læggekartofler, der er offentliggjort af de franske myndigheder

b) hvis det inden udløbet af fristen for indgivelse af licensansøgninger er godtgjort, at ansøgeren har stillet en sikkerhed på 2,113 ECU/100 kg.

Licensansøgningerne indgives for første gang i begyndelsen af august måned 1996.

2. Licenserne udstedes senest den tiende arbejdsdag i hver måned.

3. Når der udstedes licenser for mindre mængder end de ønskede, kan ansøgeren skriftligt trække sin ansøgning tilbage senest den tredje arbejdsdag efter datoen for licensens udstedelse. Sikkerheden frigives i så fald straks.

4. Den disponible maksimumsmængde i forsyningsopgørelsen offentliggøres af myndighederne i den sidste uge af måneden forud for måneden for indgivelse af ansøgninger.

Artikel 5

Fritagelses- og støttelicensernes gyldighedsperiode udløber den sidste dag i den måned, der følger efter udstedelsesmåneden.

Artikel 6

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. september 1996.

På Kommissionens vegne

Franz FISCHLER

Medlem af Kommissionen

(1) EFT nr. L 356 af 24. 12. 1991, s. 1.

(2) EFT nr. L 267 af 9. 11. 1995, s. 1.

(3) EFT nr. L 15 af 22. 1. 1992, s. 13.

(4) EFT nr. L 225 af 6. 9. 1996, s. 3.

BILAG

>TABELPOSITION>